|  |  |
| --- | --- |
| Numri i lëndës: | 2022:130220 |
| Datë: | 16.05.2024 |
| Numri i dokumentit: | 05696040 |

**A.nr.1605/2022**

**GJYKATA THEMELORE NË PRISHTINË**, Departamenti për Çështje Administrative, me gjyqtaren Anita Nikçi - Morina, në konfliktin administrativ sipas padisë se paditësit I. R. nga fshati P... Komuna e Gjakovës kundër të paditurës Ministria e Punëve të Brendshme-Policia e Kosovës, Komisioni për Ankesa, me bazë juridike Anulimin e vendimit Nr.206-KA-2022 i datës 13.05.2022, në seancën e shqyrtimin kryesor - publik, të mbajtur më datën 14.05.2024 merr këtë:

**A K T GJ Y K I M**

**I.REFUZOHET** si e pabazuar padia dhe kërkesëpadia e paditësit I. R., me të cilën ka kërkuar anulimin e vendimit të paditurës Ministria e Punëve të Brendshme-Policia e Kosovës, Komisioni për Ankesa me Nr.206-KA-2022 i datës 13.05.2022.

**II.** Secila palë i bartë shpenzimet e veta.

**ARSYETIM**

Seanca e shqyrtimit kryesor është mbajtur në kuptim të nenit 41 të LKA-së, në mungesë të palëve ndërgjyqësve, të ftuar në mënyrë të rregullt nga gjykata.

Me padinë e parashtruar në gjykatë me dt. 24.06.2022, paditësi e ka kontestuar vendimin e atakuar si të kundërligjshëm dhe i ka propozuar gjykatës që kërkesëpadia të aprovohet dhe të anulohet vendimi Nr. 206-KA-2022 i datës 13.05.2022.

I autorizuari i organit të paditur në përgjigje në padi ka deklaruar se e konteston në tërësi padinë dhe kërkesëpadinë e paditësit si të pabazuar dhe i propozon gjykatës që të refuzon padiane e paditesit.

Gjykata në seancën e shqyrtimit kryesor të dt.14.05.2024, ka bërë administrimin e provave dhe atë: Kopja e letër njoftimit të paditësit, vendimi i datës 13.05.2022, vendimi i dt.11.02.2022, memorandum zyrtar datë 14.02.2022, dosja e provave materiale datë 11.02.2022, memorandum zyrtar datë 17.12.2021, memorandum zyrtar datë 10.01.2022, njësiti për hetime të brendshme datë 30.12.2021, ankesa e dt.02.12.2021, njoftim zyrtar i dt.24.01.2022, shënim zyrtar datë 26.11.2021, shënim zyrtar datë 04.02.2022, njoftimi i dt.11.02.2022, vendimi i dt.11.02.2022, parashtresa e të paditurës e dt.13.05.2022.

Gjykata vlerësoi ligjshmërinë e vendimit të goditur me padi, në përputhje me nenin 44 të Ligjit për Konflikte Administrative dhe provave të administruara në seancën e shqyrtimit kryesor, u është gjetur se kërkesëpadia e paditësit është e pabazuar.

Me vendimin e të paditurës Nr.206-KA-2022 i datës 13.05.2022, të goditur me padi, është refuzuar si e pabazuar ankesa e paditësit, ashtu që Vendimi i Drejtorisë për Hetimin Krimeve Ekonomike dhe Korrupsionit Komisionit të Brendshëm Disiplinor nr.000001-HBNL-2022-06/1-02 i dt.11.02.2022, me të cilin hetimet e filluara ndaj punonjësit Polic B. K. pasi që nuk janë gjetur elemente për shkelje disiplinore në rastin e hapur disiplinor.

I pakënaqur me këtë vendim paditësi ka parashtruar padi në këtë gjykatë me dt. 24.06.2022 duke e kontestuar ligjshmërinë e të njëjtit.

Për të vlerësuar ligjshmërinë e vendimit të kontestuar me padi, gjykata iu referua Ligjit për Policinë, nenit 43 ku parashihet: “Procedurat disiplinore për personelin policor,

I. Të gjitha shkeljet disiplinore, ku përfshihet punonjësi i Policisë së Kosovës, përveç rasteve të parapara në Ligjin për Inspektoratin Policor hetohen dhe vendoset nga Policia e Kosovës dhe: 2. Shkeljet, masat dhe procedura disiplinore rregullohen me akt nënligjor”.

Po ashtu gjykata iu referua edhe Udhëzimit Administrativ nr.04/2019 për Shkeljet, Masat dhe Procedurat Disiplinore në Policinë e Kosovës, përkatësisht nenit 31, 34, 35 dhe 38 të të njëjtit, ku janë përcaktuar edhe arsyet bazë për shqiptimin e masave disiplinore.

Gjykata ka vërtetuar se paditësi nuk kishte paraqitur fakte dhe prova mbi këtë bazë dhe nuk kishte arsyetuar dhe argumentuar ndonjë tendencë që në këtë rast ndaj tij mund të kishte punonjësi i Policisë B. K.

Në këtë kuptim, gjykata vlerëson se e paditura MPB-PK, drejtë ka vendosur kur ka marrë vendimin me të cilin ishte refuzuar ankesa e paditësit dhe kishte mbetur në fuqi vendimin dt.11.02.2022 për shkak të pretendimeve të paargumentuara nga paditësi, pasi që për zyrtarin në fjalë nuk ishte konstatuar se kishte vepruar në kundërshtim me dispozitat ligjore të lartë cekura apo me detyrat dhe përgjegjësitë e tij prej zyrtari.

Gjykata, po ashtu vlerësoi edhe pretendimet e paditësit të dhëna në padi, por të njëjtat i refuzoi si të pabazuara, ngase me asnjë provë të vetme, nuk i ka provuar të njëjtat pretendime.

Prandaj, si përfundim gjykata vlerëson se në këtë çështje administrative nga e paditura drejtë është vërtetuar gjendja faktike, drejtë janë zbatuar dispozitat e Ligjit për Procedurën Administrative dhe të ligjit material, kur është vendosur si në vendimin lidhur me të cilin është hapur konflikti,

Lidhur me shpenzimet e procedurës, gjykata ka vendosur konform nenit 64 të Ligjit për Konflikte Administrative, që secila palë t'i bartë shpenzimet c veta.

Duke u bazuar në të dhënat c lartë cekura, gjykata në kuptim të nenit 43, 46.2, lidhur me nenet 5, 6 dhe 38 të Ligjit për Konfliktet Administrative, ka vendosur si në dispozitiv të këtij aktgjykimi.

GJYKATA THEMELORE NЁ PRISHTINЁ

Departamenti për Çështje Administrative

A.nr.1605/22 i dt.14.05.2024

Gj y q t a r j a,

*Anita Nikçi-Morina*

KËSHILLA JURIDIKE: Kundër këtij aktgjykimi është e lejuar ankesa në afat prej 15 ditësh nga dita e marrjes së të njëjtit, Gjykatës së Apelit në Prishtinë, përmes kësaj gjykate.